לק"י, שלהי טבת תשע"ז

**והאלהים יבקש את נרדף [**קריאות מדרשיות]

אחר שעסקנו בראשית השנה בקין והבל במקראות ובפרשנים על המקראות, ומראשית החורף נכנסנו לעולם העיגולים והיושר; קין כמיצג את עולם העגולים, עולם הטבע הנחות, עולם בו לית דין ולית דיין (כפי שראינו בתרגום יונתן) לעומת הבל המייצג את עולם היושר והמושגחות, הגבוה יותר מעולם העגולים (מקווה שהסיכום הכתוב היה לתועלת) – נשוב היום לדמויותיהם. היום נעסוק בדמויותיהם המשתקפות במדרשים ונסיים במשהו מלוינס. בשבוע הבא בעז"ה נעסוק בדמותם המשתקפת בזוהר ומעוד שבועיים נשוב לאר"י העוסק רבות בדמויותיהם. אלחנן

"בשם המגיד ממזריטש: כי בכל אדם יש ענין קין והבל"

(שיח שרפי קודש, בראשית)

"כאן עוד לא סיימו קין והבל להרוג זה את זה"

(יוסטיין גורדר, עולמה של סופי, שוקן 1996, עמ' 146)

**(א) וְהָאָדָם יָדַע אֶת חַוָּה אִשְׁתּוֹ וַתַּהַר וַתֵּלֶד אֶת קַיִן וַתֹּאמֶר קָנִיתִי אִישׁ אֶת יְדֹוָד:**

**(ב) וַתֹּסֶף לָלֶדֶת אֶת אָחִיו אֶת הָבֶל וַיְהִי הֶבֶל רֹעֵה צֹאן וְקַיִן הָיָה עֹבֵד אֲדָמָה:**

בא אליה נחש ועברה את קין ואחר כך בא אליה אדם ועברה את הבל שנ' והאדם ידע את חוה אשתו, מה ידע? ידע שהיתה מעוברת וראה את דמותו שלא מן התחתונים אלא מן העליונים ואיתנביאת ואמרה קניתי איש לה'.

ר' מיאשה אומר נולד קין ואשתו תואמות עמו אמר לו ר' שמעון והלא כתי' איש אשר יקח את אחותו בת אביו או בת אמו וראה את ערותה והיא תראה את ערותו אלא מתוך דברים דע לך שלא היו נשים אחרות שישאו להן והתירן להן שנ' אמרתי עולם חסד יבנה בחסד נבנה העולם עד שלא נתנה התורה

ר' יוסף אומר קין והבל תאומים היו שנ' ותהר ותלד את קין בההוא שעתה אוסיפת למילד ותוסף ללדת את אחיו את הבל ויהי קין איש אוהב לזרוע ויהי הבל איש אוהב לרעות צאן זה נותן ממלאכתו מאכל לזה והגיע לילו יום טוב בפסח וקרא אדם לבניו ואמר להן עתידין ישראל להקריב קרבנות פסחים הקריבו גם אתם לפני בוראכם והביא קין מותר מאכלו קליות זרע פשתן והביא הבל מבכורות צאנו ומחלביהן כבשים שלא נגזזו לצמר ונתעבה מנחת קין ונתרצה מנחת הבל שנ' וישע ה' אל הבל ואל מנחתו

ר' יהושע בן קרחא אומר אמר הב"ה חס ושלום שלא נתערבו מנחת הבל וקין לעולם אפי' בארג בגד שנ' לא תלבש שעטנז צמר ופשתים יחדו ואפילו היא מדובקת לא תעלה עליך

ר' צדוק אומ' נכנסה שנאה בלבו של קין על הבל אחיו על שנתרצה מנחתו ולא עוד אלא שהיתה תאומתו של הבל יפה בנשים וחמד אותה בלבו ולא עוד אלא שאמר שאהרג את הבל אחי ואקח את תאומתו ממנו שנ' ויהי בהיותם בשדה ואין שדה אלא אשה שנמשלה לשדה ולקח את האבן וטבעה במצחו של הבל והרגו שנ' ויקם קין אל הבל אחיו ויהרגהו

ר' אומ' לא היה יודע קין שהנסתרות גלויות לפני הב"ה ולקח נבלתו של הבל אחיו וטמנה בשדה אמר לו הב"ה אי הבל אחיך אמר לפניו רבון כל העולמי' לא שומר כרם ושדה שמתני ולא שומר אחי שנ' השמר אחי אנכי אמר לו הב"ה הרצחת וגם ירשת?! קול דמי אחיך צועקים אלי מן האדמה ואתה אומ' השומר אחי אנכי וכיון ששמע קין הדבר הזה נבהל ואררו שיהיה נודד בארץ על שפיכות דמים ועל כן אמר קין לפני הב"ה רבון כל העולמים גדול עוני מנשוא שאין בי כופר ונחשב לו הדבר הזה בתשובה שנ' ויאמר קין אל ה' גדול עוני מנשוא ולא עוד אלא שאמר קין לפני הב"ה עכשו יעמד צדיק בארץ ויזכור שמך עלי ויהרגני מה עשה הב"ה נטל אות אחת מכ"ב אותיות ונתן על זרעו של קין שלא יהרג שנ' וישם ה' לקין אות (פרקי דרבי אליעזר[[1]](#footnote-1) - פרק כא)

**(ג) וַיְהִי מִקֵּץ יָמִים וַיָּבֵא קַיִן מִפְּרִי הָאֲדָמָה מִנְחָה לַה':**

ויהי מקץ ימים ר"א ורבי יהושע ר"א אמר בתשרי נברא העולם רבי יהושע אמר בניסן נברא העולם מאן דאמר בתשרי נברא העולם עשה הבל קיים מן החג ועד החנוכה מ"ד בניסן נברא העולם עשה הבל קיים מן הפסח ועד העצרת בין לדברי אלובין לדברי אלו הכל מודים שלא עשה הבל בעולם יותר מחמשים יום (בראשית רבה[[2]](#footnote-2) פרשה כב פסקה ד)

יש מקץ שנה ויש שנתים ויש ימים ויש ארבעים שנה.

אמרו חז"ל בני ארבעים שנה היו קין והבל.

ויבא קין מפרי האדמה מהו מן מותר מאכלו

ורבנן אמרו זרע פשתן היה

והבל הביא גם הוא מבכורות צאנו ומחלביהן לפיכך נאסר צמר ופשתים שנא' (דברים כב) לא תלבש שעטנז וגו' ואמר הקב"ה אינו דין שיתערב מנחת החוטא עם מנחת זכאי לפיכך נאסר.

ויאמר קין אל הבל אחיו מה א"ל נחלק העולם ואני בכור ואטול פי שנים

א"ל הבל איפשר

א"ל קין א"כ אני נוטל יתר חלק על חלקי מקום שנתקבל בו קרבנך

א"ל הבל לא תטול ועל דבר זה נפלה קטטה ביניהם

שנאמר ויהי בהיותם בשדה ולהלן כתיב (ירמיה כו) ציון שדה תחרש.

ויש אומרים שאמר קין להבל נחלק העולם

א"ל הן

נטל הבל צאנו וקין אדמה לעבוד והתנו ביניהם שלא יהא לזה על זה כלום.

כשנטל הבל את צאנו התחיל לרעות את הצאן וקין רודף אחריו מהר לבקעה ומבקעה להר עד שנתאחזו זה בזה ונצח הבל אל קין ונפל תחתיו וכשראה קין כך התחיל צווח: 'הבל אחי אל תעשה בי רעה' ורחם עליו והניחו, ועמד והרגו שנאמר ויקם קין, מכלל שנפל.

כיון שהרגו אמר אברח מפני אבי ואמי שאין מבקשין אותו אלא ממני שאין אחד בעולם אלא אני והוא. מיד נגלה עליו הקב"ה, א"ל מפני אבותיך אתה יכול לברוח מפני אין אתה יכול לברוח, שנאמר (שם כו) אם יסתר איש במסתרים ואני לא אראנו?

א"ל אי הבל אחיך. א"ל ווי לו שריחם עליך ולא הרגך כשנפלת תחתיו ואתה עמדת והרגת אותו.

והאיך הרגו עשה לו פציעות פציעות חבורות חבורות באבן בידו וברגליו שלא היה יודע מהיכן נשמתו יוצאת עד שהגיע לצוארו כיון שאמר לו הקב"ה אי הבל אחיך א"ל לא ידעתי השומר אחי אנכי, אתה הוא שומר כל הבריות ואתה מבקשו מידי?!

משל למה"ד לגנב שגנב כלים בלילה ולא נתפש לבקר תפשו השוער א"ל למה גנבת את הכלים א"ל אני גנב ולא הנחתי אומנתי אבל אתה אמונתך בשער לשמור למה הנחת אומנתך ועכשיו אתה אומר לי כך. ואף קין כך אמר אני הרגתי אותו. בראת בי יצה"ר אתה שומר את הכל ולי הנחת אותו להרגו. אתה הוא שהרגתו שנקראת אנכי! שא(י)לו קבלת קרבני כמותו לא הייתי מתקנא בו.

מיד השיבו מה עשית קול דמי אחיך צועקים מכאן אתה למד שעשה בו פציעות פציעות וחבורות חבורות. צועקים אלי צועקים עלי משל לשנים שעשו מריבה הרג אחד מהן את חבירו היה בהן שליש ולא הפריש ביניהם על מי הכל משיחין לא על השליש?! לכך כתיב צועקים אלי - צועקים עלי.

א"ל קין רבש"ע לא ידעתי ולא ראיתי הרוג מימי וכי הייתי יודע שאני מכהו באבן והוא מת?!

והשיבו מיד ארור אתה מן האדמה וגו' כי תעבוד את האדמה לא תוסף תת כחה לך.

אמר לפניו רבש"ע יש לפניך דלטורין שמלשינין את האדם לפניך אבי ואמי הרי הן בארץ ואינן יודעין שאני הרגתיו ואתה בשמים מנין אתה יודע?

א"ל שוטה כל העולם כולו אני סובל שנאמר (ישעיה מו) אני עשיתי ואני אשא אני אסבול ואמלט.

א"ל כל העולם כולו אתה סובל ועוני אינך יכול לסבול גדול עוני מנשוא.

א"ל הואיל ועשית תשובה צא וגלה מן המקום הזה, שנאמר ויצא קין מלפני ה' וישב בארץ נוד.

כשיצא כל מקום שהיה הולך היתה הארץ מזדעזעת מתחתיו והיו חיות ובהמות מזדעזעות ואומרות מהו זה. אומרות זו לזו קין הרג את הבל אחיו, גזר הקב"ה עליו נע ונד תהיה והן אומרות נלך אצלו ונאכלנו והיו מתכנסות ובאות אצלו

באותה שעה זלגו עיניו דמעות ואמר (תהלים קלט) אנה אלך מרוחך ואנה מפניך אברח אם אסק שמים שם אתה ואציעה שאול הנך אשא כנפי שחר אשכנה באחרית ים גם שם ידך תנחני ותאחזני ימינך: (תנחומא[[3]](#footnote-3) ט, ט)

אמר רבי יוחנן הבל היה גבור מקין שאין ת"ל ויקם אלא מלמד שהיה נתון תחתיו

אמר לו שנינו בעולם מה את הולך ואומר לאבא?

נתמלא עליו רחמים. מיד עמד עליו והרגו.

ויהרגהו - במה הרגו? רשב"ג אמר בקנה הרגו שנאמר וילד לחבורתי דבר שעושה חבורה ורבנן אמרי באבן הרגו שנאמר כי איש הרגתי לפצעי דבר שהוא עושה פצעים רבי עזריה ורבי יונתן בר חגי בשם רבי יצחק אמר נתבונן קין מהיכן שחט אביו אותו הפר שנאמר בו (תהלים סט) ותיטב לה' משור פר ומשם הרגו ממקום הצואר מקום הסימנין

ומי קברו? א"ר אלעזר בן פדת עופות השמים וחיות טהורות קברוהו ונתן להן הקב"ה שכרן ב' ברכות שמברכים עליהן א' לשחיטה וא' לכיסוי הדם:

(בראשית רבה, כב, ח)

**(ד) וְהֶבֶל הֵבִיא גַם הוּא מִבְּכֹרוֹת צֹאנוֹ וּמֵחֶלְבֵהֶן וַיִּשַׁע יְדֹוָד אֶל הֶבֶל וְאֶל מִנְחָתוֹ:**

נתפייס ממנו ואל קין ואל מנחתו לא שעה לא נתפייס ממנו

ויחר לקין מאד ויפלו פניו נעשו כאור ויאמר ה' לקין למה חרה לך ולמה נפלו פניך הלא אם תטיב שאת ברכה כד"א (ויקרא ט) וישא אהרן את ידיו אל העם ויברכם ואם לא תטיב שאת קללה דכתיב (שם כב) והשיאו אותם עון אשמה.

ד"א אם תטיב אני מוחל לך על עונותיך ואם לאו חטאו של אותו האיש גדוש ומגודש.

ר' ברכיה בשם ר' שמעון בר אמי אמר (תהלים לב) לדוד משכיל אשרי נשוי פשע כסוי חטאה אשריו לאדם שהוא גבוה מפשעו ולא פשעו גבוה ממנו, שנאמר (בראשית ד) לפתח חטאת רובץ. חטאת רובצת אין כתיב כאן אלא חטאת רובץ בתחלה הוא תש כנקבה אחר הוא מתגבר כזכר.

אמר רבי עקיבא בתחלה דומה לחוט של עכביש ולבסוף נעשה כקלע הזו של ספינה הה"ד (ישעיה ה) הוי מושכי העון בחבלי השוא וכעבות העגלה חטאה.

א"ר יצחק בתחלה הוא נעשה אורח ואחר כך הוא נעשה בעל הבית הה"ד (שמואל ב יב) ויחמול לקחת מצאנו ומבקרו לעשות לאורח הבא לו הרי אורח ויקח את כבשת האיש הרש ויעשה לאיש הבא עליו הרי בעל הבית.

(בראשית רבה כב, ו)

והאלהים יבקש את נרדף (קהלת ג).

ר' הונא בשם רב יוסף אמר לעולם והאלהים יבקש את נרדף

אתה מוצא צדיק רודף צדיק והאלהים יבקש את נרדף

רשע רודף צדיק והאלהים יבקש את נרדף

רשע רודף רשע והאלהים יבקש את נרדף

**אפי' צדיק רודף רשע והאלהים יבקש את נרדף, מכל מקום והאלהים יבקש את נרדף**.

רבי יהודה ב"ר סימון אמר בשם ר"י ב"ר נהוראי לעולם הקב"ה תובע דמן של נרדפין מן הרודפין תדע לך שכן הוא שכן **הבל נרדף מפני קין ובחר הקב"ה בהבל שנאמר (בראשית ד) וישע ה' אל הבל ואל מנחתו.**

נח נרדף מפני דורו ולא בחר הקב"ה אלא בנח שנאמר (שם ז) כי אותך ראיתי צדיק לפני בדור הזה.

אברהם נרדף מפני נמרוד ובחר הקב"ה באברהם שנאמר (נחמיה ט) אתה הוא ה' האלהים אשר בחרת באברם.

יצחק נרדף מפני פלשתים ובחר הקב"ה ביצחק שנאמר (בראשית כו) ראה ראינו כי היה ה' עמך.

יעקב נרדף מפני עשו ובחר הקב"ה ביעקב שנאמר (תהלים קלה) כי יעקב בחר לו יה.

יוסף נרדף מפני אחיו ובחר הקב"ה ביוסף שנאמר (שם פא) עדות ביהוסף שמו.

משה נרדף מפני פרעה ובחר הקב"ה במשה שנאמר (שם קו) לולי משה בחירו.

דוד נרדף מפני שאול ובחר הקב"ה בדוד שנא' (שם עח) ויבחר בדוד עבדו.

שאול נרדף מפני פלשתים ובחר הקב"ה בשאול שנא' (שמואל א יב) הראיתם אשר בחר בו ה'.

ישראל נרדפין מפני האומות ובחר הקב"ה בישראל שנאמר (דברים יד) ובך בחר ה' להיות לו לעם סגולה.

רבי אליעזר ב"ר יוסי בן זמרא אמר אף בקרבנות כך. אמר הקב"ה: שור נרדף מפני ארי, עז נרדף מפני נמר, כבש מפני זאב, לא תקריבו לפני מן הרודפים אלא מן הנרדפין הה"ד (ויקרא כג) שור או כשב או עז כי יולד:

(ויקרא רבה, כז ה)

**(ח) וַיֹּאמֶר קַיִן אֶל הֶבֶל אָחִיו וַיְהִי בִּהְיוֹתָם בַּשָּׂדֶה וַיָּקָם קַיִן אֶל הֶבֶל אָחִיו וַיַּהַרְגֵהוּ:**

על מה היו מדיינים אמרו בואו ונחלוק את העולם אחד נטל הקרקעות ואחד נטל את המטלטלין דין אמר ארעא דאת קאים עליה דידי ודין אמר מה דאת לביש דידי דין אמר חלוץ ודין אמר פרח מתוך כך ויקם קין אל הבל אחיו ויהרגהו רבי יהושע דסכנין בשם רבי לוי אמר שניהם נטלו את הקרקעות ושניהן נטלו את המטלטלין ועל מה היו מדיינין אלא זה אומר בתחומי בהמ"ק נבנה וזה אומר בתחומי בהמ"ק נבנה שנא' ויהי בהיותם בשדה ואין שדה אלא בהמ"ק היך מה דאת אמר (מיכה ג) ציון שדה תחרש ומתוך כך (בראשית ד) ויקם קין אל הבל אחיו וגו' יהודה בר אמי אמר על חוה הראשונה היו מדיינין אמר רבי איבו חוה הראשונה חזרה לעפרה ועל מה היו מדיינין אמר רבי הונא תאומה יתירה נולדה עם הבל זה אומר אני נוטלה שאני בכור וזה אומר אני נוטלה שנולדה עמי ומתוך כך ויקם קין:

(בראשית רבה, כב, ז)

**(י) וַיֹּאמֶר מֶה עָשִׂיתָ קוֹל דְּמֵי אָחִיךָ צֹעֲקִים אֵלַי מִן הָאֲדָמָה:**

רבי יודן אמר דמו ודם זרעיתיו אם לא את דם נבות ואת דם בניו אין כתיב כאן אלא את דמי נבות ואת דמי בניו דמו ודם זרעיותיו רבנין אמרין וימת בדם בן יהוידע אין כתיב כאן אלא בדמי בן יהוידע דמו ודם זרעיותיו.

צועקים אלי - אמר רשב"י קשה הדבר לאמרו וא"א לפה לפרשו: משל לשני אטליטין שהיו עומדין ומתגוששין לפני המלך. א(י)לו רצה המלך – פרשן, לא רצה המלך לפרשן נתחזק אחד על חברו והרגו והיה מצווח ואומר מאן יבעי דיני קדם מלכא כך קול דמי אחיך וגו' לעלות למעלה לא היתה יכולה שהרי עדיין לא עלתה לשם נשמה ולמטה ולא היתה יכולה לעמוד שעדיין לא נקב שם אדם והיה דמו מושלך על העצים ועל האבנים. ועלה ארור אתה.

כי תעבוד את האדמה לא תוסף תת כחה לך ר' אלעזר ור' יוסי בר חנינא ר' אלעזר אמר לך אינה נותנת ולאחר נותנת.

רבי יוסי בר חנינא אמר לא לך ולא לאחר ודכוותא זרע רב תוציא השדה ר' יהודה ור' נחמיה ר' יהודה אומר זורע סאה ומכנסי סאה א"ר נמיה א"כ פרנסה מנין אלא הראויה לעשות עשרים עושה י"ו.

גדול עוני מנשוא לעליונים ותתחתונים אתה סובל ולפשעי אי אתה סובל. ד"א גדול עוני מנשוא לעליונים ולתחתונים אתה סובל ולפשעי אי אתה סובל.

ד"א גדול עוני מנשוא משל אבא. אבא עבר על מצוה קלה ונטרד מגן עדן זו שהיא עבירה חמורה שפיכות דמים עאכ"ו. הן גרשת אותי אתמול גרשת את אבא ועכשיו את מגרשני שמא מפניך אסתר (בר"ר שם):

הן גרשת אותי וגו' ויאמר לו ה' לכן כל הורג קין וגו' יש אומרים שבת נעל בפניו כמ"ש (שמות לא) ביני ובין ישראל אות היא לעולם כשם שלמד שבת זכות על אדם הראשון כך למד על קין. וי"א קרן קבע במצחו בשעה שהרג קין את הבל היה מושלך ולא היה יודע קין מה לעשות זימן לו הקב"ה שני עופות טהורים והרג אחד מהן את חבירו וחפר בידו וקברו וממנו למד קין וחפר וקבר את הבל לפיכך זכו העופות לכסות את דמן (תנחומא):

**(יג) וַיֹּאמֶר קַיִן אֶל יְדֹוָד גָּדוֹל עֲוֹנִי מִנְּשׂוֹא:**

ר' יהודה וריב"ל ר' יהודה אומר תשובה עושה מחצה ותפלה עושה הכל

ריב"ל אמר תשובה עשתה את הכל ותפלה עשתה מחצה על דעתיה דר' יהודה ב"ר תשובה עושה מחצה

ממי את למד מקין שנגזרה עליו גזירה כיון שעשה תשובה נמנע ממנו חצי גזירה

ומנין שעשה תשובה שנא' (בראשית ד) ויאמר קין אל ה' גדול עוני מנשוא

ומנין שנמנע ממנו חצי הגזירה הה"ד (שם) ויצא קין מלפני ה' וישב בארץ נוד קדמת עדן, נע ונד אין כתיב אלא בארץ נוד קדמת עדן.

דבר אחר ויצא קין, מהיכן יצא? ר' יודן בשם ר' אייבו אמר הפשיל בגדיו לאחוריו ויצא כגונב דעת העליונה

רבי ברכיה בשם רבי אלעאי בר שמעיא אמר יצא כמערים וכמרמה בבוראו

ר' הונא בשם רבי חנינא בר יצחק אמר יצא שמח כמה דתימר (שמות ד) וגם הנה הוא יוצא לקראתך וראך ושמח כיון שיצא פגע בו אדם הראשון אמר לו מה נעשה בדינך אמר לו עשיתי תשובה ונתפשרתי כיון ששמע אדם הראשון כך התחיל טופח על פניו אמר לו כל כך היא כחה של תשובה ולא הייתי יודע באותה שעה אמר אדם הראשון (תהלים צב) מזמור שיר ליום השבת

(ויקרא רבה י, ה)

**(טו) וַיֹּאמֶר לוֹ יְדֹוָד לָכֵן כָּל הֹרֵג קַיִן שִׁבְעָתַיִם יֻקָּם וַיָּשֶׂם יְדֹוָד לְקַיִן אוֹת לְבִלְתִּי הַכּוֹת אֹתוֹ כָּל מֹצְאוֹ:**

ויאמר לו ה' לכן כל הורג קין

ר"י ורבי נחמיה רי"א נתכנסו בהמה חיה ועוף לתבוע דמו של הבל

אמר להן לכן אני אומר כל הורג קין – יהרג.

אמר רבי לוי בא נחש הקדמוני לתבוע דינו של הבל. א"ל הקב"ה לכן אני אומר כל הורג קין יהרג.

ר' נחמיה אמר לא כדינן של רוצחנין דינו של קין, קין הרג ולא היה לו ממי ללמוד, מכאן ואילך כל הורג קין יהרג.

וישם ה' לקין אות רבי יהודה ורבי נחמיה רבי יהודה אמר הזריח לו גלגל חמה.

א"ר נחמיה לאותו רשע היה מזריח לו הקב"ה גלגל חמה?! אלא מלמד שהזריח לו הצרעת, היך מה דאת אמר (שמות ד) והיה אם לא יאמינו לך ולא ישמעו לקול האות וגו'.

רב אמר כלב מסר לו.

אבא יוסי בן קסרי אמר קרן הצמיח לו.

רב אמר עשאו אות לרוצחנים.

רבי חנין אמר עשאו אות לבעלי תשובה.

רבי לוי בשם רבי שמעון בן לקיש אמר תלאו ברפיון ובא מבול ושטפו שנאמר (בראשית ח) וימח את כל היקום אשר על פני האדמה כד"א ויקם קין וגו':

(בראשית רבה, כב, יב)

**(טז) וַיֵּצֵא קַיִן מִלִּפְנֵי יְדֹוָד וַיֵּשֶׁב בְּאֶרֶץ נוֹד קִדְמַת עֵדֶן:**

מקדם. רב אמר בכל מקום רוח מזרחית קולטת.

אדם הראשון ויגרש את האדם וישכן מקדם לג"ע.

קין ויצא קין מלפני ה' וישב בארץ נוד קדמת עדן.

הרוצח (דברים ד) אז יבדיל משה שלש ערים בעבר הירדן מזרחה שמש.

ד"א מקדם קדם לג"ע נבראו המלאכים הה"ד (יחזקאל י) היא החיה אשר ראיתי תחת אלהי ישראל בנהר כבר ואדע כי כרובים המה ואת להט ע"ש (תהלים קד) ומשרתיו אש לוהט המתהפכת שהם מתהפכים פעמים אנשים פעמים נשים פעמים רוחות פעמים מלאכים.

(בראשית רבה, כא, ט)

לסיום, שפה עכשווית ביחס לרצח:

**אלי שינפלד, פלא הסובייקטיביות – עיון בפילוסופיה של עמנואל לוינס, רסלינג 2007, עמ' 79-78**: הרצח מתאר לוינס חל רק על מה שאין בכוחי להשיג, על מה שאין בכוחי להכליל. החפצים, האובייקטים, אינן מתנגדים להכללתם – ולכן אי אפשר לדבר ביחס אליהם על רצח. "לחפצים אין פנים" (כוליות ואינסוף, עמ' 114) כותב לוינס.

בניגוד לחפצים שאותם יש בכוחי להכליל, הזולת חומק מהכללה: איני יכול להשתלט עליו כליל. לכן, מבחינת לוינס, המוושא היחיד של הרצח הוא הזולת: הזולת הינו "היחיד שאני מסוגל לרצות לרצוח" (שם, עמ' 173). אולם ברצח גלום פרדוקס: בהיותו מופנה לזולת, הרצח פונה לדבר שאותו אין בכוחו להשיג. הרצח הפיזי אמנם אפשרי: אני יכול להרוג את זה העומד מולי. אולם הזולת, הפנים, בקיצור: מימד האחרות עצמו – שאינו ניתן להכללה, ששייך למימד מטפיזי – חומק מרצח. במובן זה, הרצח אינו ממין האפשר.

... הזולת הוא אמנם "היחיד שאני מסוגל לרצות לרצוח", אולם הוא גם זה שאין באפשרותי לרצוח. לא שהרצח עצמו – "העובדה הנדושה ביותר בהיסטוריה האנושית" (שם, עמ' 173) – הוא בלתי אפשרי, אלא שברצח הרוצח מפספס תמיד את מטרתו האמתית. האחרות – שאינה תכונה מקרית, אלא תכונה מהותית שלש הזולת – אינה ניתנת לשילה.

1. מיוחס לתנא ר' אליעזר בן הורקנוס, אולם י"ל צונץ מציין כי הוא מאוחר ונראה שנערך במאה ה-8 בא"י או בארץ אחרת שהייתה תחת שלטון מוסלמי. [↑](#footnote-ref-1)
2. נערך בא"י במאה ה-5. נחשב למדרש האגדה החשוב ביותר מתקופת האמוראים. [↑](#footnote-ref-2)
3. החל להתגבש בא"י במאה ה-5 ונמשך במאות שלאחר מכן. נקרא בשמו של ר' תנחומא בר אבא משום שהוא החכם שמופיעות מספר הפתיחתות הרב ביותר. [↑](#footnote-ref-3)